গত সপ্তাহেই তাঁর সঙ্গে ক্রিসমাসের রোম্যান্টিক রাত কাটানোর গল্প ফাঁস করেছিলেন কলম্বিয়ার মডেল নাতালি রিনকন। রিয়াল মাদ্রিদ তারকার সঙ্গে এবার জড়িয়ে গেল বুলগেরিয়ার মডেল নিকোলেতা লোজানোভার নাম! স্পেনের একটি সংবাদপত্র দাবি করেছে, গত কয়েক মাসে বেশ কয়েকটি অনুষ্ঠানে দু’জনকে একসঙ্গে ঘনিষ্ঠ অবস্থায় দেখা গিয়েছে। শুধু তাই নয়। সোশ্যাল নেটওয়ার্কিং ওয়েবসাইটে সম্প্রতি ওই মডেলের সঙ্গে নিয়মিত কথাবার্তা চলছে রোনাল্ডোর। ফলে জল্পনা আরও বেড়েছে।
২৮ বছরের নিকোলেতা তাঁর দেশের জনপ্রিয় মডেল। ২০০৬ সালে বুলগেরিয়ার প্লেমেট অফ দ্য ইয়ারও হয়েছিলেন। বুলগেরিয়ার পার্টিজান ক্লাবের ফুটবলার ভ্যালেরি বোজিনভের সঙ্গে তাঁর বিয়ে হলেও গত বছরের দু’জনের বিচ্ছেদ হয়ে যায়। তাঁর একটি সন্তানও রয়েছে। ঘটনা হল, বুলগেরিয়ার এই মডেলের সঙ্গেই নাম জড়িয়ে গিয়েছিল টেনিস তারকা গ্রিগর দিমিত্রভের। যে কারণে তাঁর সঙ্গে মারিয়া শারপোভার বিচ্ছেদ হয়ে গিয়েছিল!
 স্পেনের ওই পত্রিকা দাবি করেছে, দিমিত্রভের সঙ্গে নিকোলেতা সম্পর্কে ইতি টানার পরেই রোনাল্ডোর সঙ্গে তাঁর অন্তরঙ্গতা শুরু হয়। গত বছর বুলেগেরিয়ায় একটি অনুষ্ঠানে নিকোলেতের সঙ্গে দেখা হয় রোনাল্ডোর। তার পর থেকেই একে অপরের সঙ্গে সোশ্যাল নেটওয়ার্কিং ওয়েবসাইটে যোগাযোগ রাখতেন। রিয়াল মাদ্রিদ তারকাই তাঁকে মাদ্রিদে আসার আমন্ত্রণ জানান। সেই প্রস্তাবে নিকোলেত সাড়াও দেন। তারপর থেকে ঘনিষ্ঠতা বেড়েছে। ওই পত্রিকা এমনও দাবি করেছে যে, প্রতি সপ্তাহে শুধুমাত্র রোনাল্ডোর সঙ্গে সময় কাটাতেই বুলগেরিয়া থেকে মাদ্রিদে চলে আসেন ২৮ বছরের ওই মডেল। ঘনিষ্ঠমহলে নিকোলেতা নাকি এমনও বলেছেন, রোনাল্ডোর মতো পুরুষের উষ্ণ সাহচর্য আগে কখনও পাননি! তিনি প্রেমে পড়ে গিয়েছেন রিয়াল মাদ্রিদ তারকার।
তাঁর নতুন রোম্যান্স নিয়ে অবশ্য কিছু বলতে চাননি রোনাল্ডো। বরং রিয়াল মাদ্রিদ তারকা সোমবার স্পেনের একটি পত্রিকাকে দেওয়া সাক্ষাৎকারে জানিয়েছেন, ফুটবলজীবন শেষ হয়ে গেলে তিনি অভিনয়ের জগতে পা রাখতে চান। রোনাল্ডো বলেছেন, ‘‘ফুটবল থেকে অবসর নেওয়ার পর ভাবছি হলিউডে পা রাখব। কোনও ইচ্ছাকেই অপূর্ণ রাখতে চাই না আমি। জীবনে সমস্ত রকমের সম্ভাবনার রাস্তাকে আমি খুলে রাখতে চাই।’’ আরও বলেছেন, ‘‘সত্যি বলতে, অভিনয় আমি খুব ভাল জানি না। তবে হলিউডে অনেক বড়মাপের অভিনেতা রয়েছেন। তাঁদের সঙ্গে থাকলে অভিনয়টাও শিখে ফেলতে পারব বলেই মনে হচ্ছে। তবে এই মুহূর্তে মন দিয়ে ফুটবলটা খেলতে চাই।’’